text: Kolding IF rykker op i 1. division
  10 juni 2019 kl. 14.24
  Fodboldklubben Kolding IF er tilbage i den næstbedste fodboldrække. Det blev en realitet, da klubben i eftermiddag spillede 1-1 mod Middelfart på hjemmebane.
  KIF spillede sig i dag i 1. division, og selvom holdet kun fik uafgjort, så er oprykningen sikret, fordi de nærmeste rivaler fra Brabrand tabte til Jammerbugt.
  - Det er en helt fantastisk følelse. Vi havde slet ikke regnet med oprykningen skulle komme i dag. Vi havde frygtet afgørelsen først skulle komme på lørdag i sidste spillerunde, siger en glad KIF-formand Claus Holm-Søberg umiddelbart efter kampen mod Middelfart.
  Kolding havde senest et hold i den næstbedste fodboldrække i 2010, men det var under navnet KFC, der rummede flere koldingklubber. Det er rigtig mange år siden, KIF har spillet i den næstbedste række.
  - Vi har arbejdet hårdt for det her i flere år, så vi er virkelig klar til det. Vi har klubben, spillerne og sponsorerne på plads, siger Claus Holm-Søberg.
  Koldingenserne kan nu se frem til nogle spændende og drabelige kampe mod lokalrivaler fra både Fredericia og Vejle.
  